હાલમાં કાળા નાણાં વિરુદ્ધ આંદોલન ચલાવતા યોગગુરુ બાબા રામદેવ કદાચ યોગની શક્તિથી તડકાને ટાઢકમાં ફેરવી શકતા નહિ હોવાથી એમણે રામલીલા મેદાનમાં ઉપવાસ કરવા માટે કરોડોના ખર્ચે એર-કન્ડીશન તંબુઓ ઉભા કર્યા હતાં. અમારો ઘણો જ જાણકાર મિત્ર જૈમીન જાણભેદુ ખબર લાવ્યો એ ચોકાવનારી છે. એની ખબર મુજબ દિલ્હીમાં વર્ષોથી ઈલેક્ટ્રીસિટીનાં ધાંધિયા છે એટલે સરકારને એમ હતું કે ઈલેક્ટ્રીસિટી વગર એરકન્ડીશન નહિ ચાલે અને એટલે ઉપવાસ પણ નહિ ચાલે. આમ ઉતાવળમાં ઉપવાસની પરમીશન પણ આપી દીધી હતી. પરંતુ પછી ખબર પડી કે એસી તો જનરેટરથી ચલાવવાના છે એટલે સરકારે ફેરવી તોળવ્યું. જૈમીનની વાતમાં દમ તો છે. આ ગઠબંધન સરકાર છે, અને એ વિશ્વાસથી ચાલે છે. થરૂર પર વિશ્વાસ, રાજા પર વિશ્વાસ, કલમાડી પર વિશ્વાસ, અરે આ વિશ્વાસમાંને વિશ્વાસમાં તો મોસ્ટ વોન્ટેડ આતંકવાદીઓનું લીસ્ટ પણ જોયા વગર જ આ સરકારે પાકિસ્તાનને મોકલી આપ્યું હતું !